На основу члана 44 Закона о култури („Службени гласник Републике Србије“, број 72/09), члана 37 Статута града Ниша ("Службени лист Града Ниша", број 88/08) и члана 15 Одлуке о оснивању Нишког симфонијског оркестра ("Службени лист града Ниша", број 2/11-пречишћен текст)

Скупштина Града Ниша на седници одржаној \_\_\_\_\_\_\_\_\_\_\_\_\_\_\_\_ донела је

**Р Е Ш Е Њ Е**

I **ДАЈЕ СЕ САГЛАСНОСТ** на Измену и допуну Програма рада Нишког симфонијског оркестра за 2014. годину, број XIV-1083-3, које је донео Управни одбор ове установе, на седници одржаној 30.09.2014.године.

II Измена и допуна Програма рада Нишког симфонијског оркестра за 2014. годину реализоваће се у складу са Финансијским планом ове установе за 2014. годину.

III Решење доставити Нишком симфонијском оркестру, Управи за културу и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

Председник

Проф. др Миле Илић

***О б р а з л о ж е њ е***

Управни одбор Нишког симфонијског оркестра, на седници одржаној 30.09.2014.године, донео је Измену и допуну Програма рада Нишког симфонијског оркестра за 2014. годину, број XIV-1083-3. Разлог је учешће у градском пројекту, у коме уз установу Народно позориште Ниш, учествује и Факултет Уметности у Нишу.

Реч је о опери „Севиљски берберин“, италијанског композитора Ђоакина Росинија која би требало да се премијерно изведе у Нишу децембра месеца 2014.године, па је било неопходно да Нишки симфонијски оркестар, као једини професионални оркестар у Граду, поред редовног програма рада, уврсти у репертоар и извођење опере.

Учешће у припремању и извођењу опере не би пореметило процес рада Нишког симфонијског оркестра у реализацији планираних активности до краја 2014. године и не би имало утицаја на већ усвојен Финансијски план установе за 2014. годину.

Имајући у виду да је Измена и допуна Програма рада Нишког симфонијског оркестра за 2014. годину, број XIV-1083-3 од 20.09.2014. године сачињена у складу са законом, прописима Града и циљевима оснивања Установе, предлаже се доношење решења о давању сагласности на Измену и допуну Програма рада Нишког симфонијског оркестра за 2014. годину.

НАЧЕЛНИК

Небојша Стевановић